It-Tieni Pitazz – Paragrafi 711-720 5 ta' Ottubru, (1936) Illum irċevejt ittra mingħand Dun Sopocko. Qalli li għandu intenzjoni li jippublika santa ta' Kristu tal-Ħniena. Huwa talabni nibgħatlu ċerta talba li jrid ipoġġi fuq wara tat-talba, jekk ikollu l-approvazzjoni tal-Arċisqof. O, x'hena kbir jimlieli qalbi li Alla ħallieni nara din l-opra tal-ħniena Tiegħu! Kemm hi kbira din l-opra ta' Alla l-iżjed Għoli! Jiena l-istrument Tiegħu biss. O, b'liema ħerqa nixtieq li nara din il-Festa tal-Ħniena Divina li Alla qed jitlob permezz tiegħi. Imma jekk hi r-rieda ta' Alla li tiġi ċċelebrata b'mod solenni biss wara mewti, xorta waħda nifraħ biha minn issa, u niċċelebraha ġewwa fija bil-permess tal-konfessur tiegħi. + Illum jiena rajt lil Patri Andrasz, għarkobbtejh u mehdi fit-talb, u f'daqqa waħda kien hemm Ġesu' bilwieqfa maġenbu u, b'idejh it-tnejn fuq rasu, Huwa qalli: Huwa jgħinnek; tibżax. 11 ta' Ottubru 1936. Illejla, hekk kif kont qiegħda nikteb fuq din l-ħniena kbira ta' Alla u l-vantaġġ kbir tagħha għall-erwieħ, Satana daħal jiġri fil-kamra tiegħi mimli furja u korla kbira. Qabad il-paraventu u beda jkissru u jfarrku. Għall-ewwel ħassejtni daqsxejn imbeżżgħa, imma mill-ewwel raddejt is-salib bil-kurċifiss żgħir tiegħi, u l-bhima waqgħet fis-skiet u dlonk għebet. Illum, jiena ma rajtx din il-figura hekk kerha imma biss il-korla tiegħu. Il-korla ta' Satana hi xi ħaġa terribbli, iżda l-paraventu ma nkisirx u ma tfarrakx, u jiena komplejt nikteb bi kwieti. Jiena naf tajjeb li dak il-brikkun ma kienx ser imissini jekk Alla ma jippermettix, imma x'bi ħsiebu jagħmel? Qed jibda jattakkani fil-miftuħ u b'furja u b'mibgħeda hekk kbira, imma ma jtellifnix il-paċi għal waqt wieħed biss, u din il-kalma tiegħi tirrabjah. Illum il-Mulej qalli: Mur għand is-Superjura u għidilha li rrid lis-sorjiet u t-tfajliet kollha jgħidu l-Kurunella li għallimtek. Għandhom jgħiduha għal disat ijiem fil-kappella sabiex itaffu l-korla ta' Missieri u jitolbu l-ħniena ta' Alla għall-Polonja. Weġibt lill-Mulej li kont ser ngħidilha, imma li l-ewwel kelli nkellem lil Patri Andrasz dwar din il-ħaġa, u ddeċidejt li malli jiġi s-saaċerdot inkellmu mill-ewwel dwar din il-ħaġa. Meta ġie s-saċerdot iċ-ċirkostanzi ġraw b'tali mod li ma ħallewnix narah, imma kien ikun aħjar li kieku ma tajtx kas taċ-ċirkostanzi u mort u ħadt ħsieb tal-ħaġa. Ħsibt bejni u bejn ruħi, "Mela, hekk nagħmel meta jerġa' jiġi." O, kemm ma għoġbitux din il-ħaġa lil Alla! Għal waqt wieħed, il-preżenza ta' Alla ħallietni, dik il-preżenza ta' Alla li tinsab ġewwa fija l-ħin kollu b'mod li nista' nħossu ċar ħafna. Iżda, f'dak il-waqt, ħallietni għal kollox. Id-dlam ħakem lil ruħi tant li ma kontx naf jekk kontx fi stat ta' grazzja jew le. Għalhekk ma tqarbintx għal erbat ijiem, u mbagħad rajt lil Patri Andrasz u għidtlu kollox. Huwa farraġni u qalli, "Inti ma tliftx il-grazzja ta' Alla, imma xorta waħda, kun fidila lejh." Filwaqt li ħriġt mill-konfessinarju, il-preżenza ta' Alla reġgħet daret madwari bħal qabel. Jiena fhimt li l-grazzja ta' Alla, rridu nirċevuha bil-mod li jrid Hu, u għandna nirċevuha f'dik il-forma li Alla jiddeċiedi jibgħatha. O Ġesu' tiegħi, issa stess qiegħda nagħmel riżoluzzjoni soda u għal dejjem, bil-għajnuna tal-grazzja u l-ħniena Tiegħek, li nkun fidila mal-iċken grazzja Tiegħek. Matul il-lejl kollu, kont qiegħda nħejji ruħi biex nitqarben, peress li ma stajtx norqod minħabba tbatija fiżika. Ruħi kienet mfawwra bl-imħabba u bl-indiema. Wara t-Tqarbin, smajt dan il-kliem: Qiegħda tara x'int fik innifsek, imma tibżax minħabba f'hekk. Li kieku kelli nirrivelalek il-miżerja sħiħa li int, kont tmut bit-terrur. Iżda, kun konxja ta' dak li int. U għaliex inti miżerja hekk kbira, jiena rrivelajtlek l-oċejan sħiħ tal-ħniena Tiegħi. Jiena nfittex u nixtieq erwieħ bħalek, imma dawn huma ftit. Il-fiduċja kbira tiegħek fija ġġegħelni nagħti dawn il-grazzji kontinawment. Fuq il-Qalb Tiegħi, Inti għandek drittijiet kbar li ma tantx tista' tifhimhom, għax inti bint b'fiduċja sħiħa. Inti ma kontx tkun kapaċi tiflaħ il-kobor tal-imħabba li Jiena għandi għalik li kieku Jiena rrivelajthielek b'mod sħiħ hawn fl-art. Jiena spiss nagħtik lemħa tagħha imma kun af li din hija grazzja eċċezzjonali mingħandi. L-imħabba u l-ħniena Tiegħi huma bla tarf. Illum, jiena smajt dan il-kliem: Kun af, binti, li minħabba fik Jiena nagħti barkiet lil dawn l-inħawi kollha. Imma int għandek tirringrazzjani f'isimhom, għax huma m'humiex jirringrazzjawni għall-atti ta' tjubija li Jiena qed innewwlilhom. Minħabba l-gratitudni tiegħek, Jiena nkompli nberikom. O Ġesu' tiegħi, Int taf kemm hija diffiċli l-ħajja fil-komunita', kemm –il darba ma nifhmux lil xulxin, minkejja li xi drabi jkun hemm fiż-żewġ naħat l-iktar rieda tajba u sinċiera. Imma dak huwa l-misteru Tiegħek, O Mulej. Aħna nsiru nafuh fl-eternita'; il-ġudizzji tagħna, iżda, għandhom dejjem inkunu moderati.
Djarju ta' Swor Fawstina – It-2 Pitazz (par.711-720)